1.  ปัจจัยความเสี่ยง

  บริษัทฯ ได้วิเคราะห์ปัจจัยความเสี่ยง วิธีการป้องกันและลดความเสี่ยง สรุปได้ดังนี้

1.  ความเสี่ยงด้านการดำเนินธุรกิจ

    1.  การจัดหาวัตถุดิบ

  บริษัทฯ
  ดำเนินธุรกิจให้บริการแบบครบวงจรในการประกอบผลิตภัณฑ์ประเภทแผงวงจรไฟฟ้าสำเร็จรูปและผลิตภัณฑ์อิเล็กทรอนิกส์
  โดยมีวัตถุดิบสำคัญในการผลิต ได้แก่ อุปกรณ์วงจรรวม (IC) และแผงวงจร (PCB)
  ซึ่งวัตถุดิบดังกล่าวคิดเป็นสัดส่วนประมาณร้อยละ 44 ร้อยละ 45 ร้อยละ 44 และร้อยละ 38
  ของต้นทุนวัตถุดิบทั้งหมดในปี 2547 2548 2549 และ 2550 ตามลำดับ
  ซึ่งจากการขยายตัวของอุตสาหกรรมอิเล็กทรอนิกส์บางอุตสาหกรรมโดยเฉพาะอุตสาหกรรมที่ใช้จอแอลซีดี
  เช่น PDA (Personal Digital Assistant) โทรศัพท์เคลื่อนที่ DVD (Digital Video
  Disc) แบบพกพา
  ทำให้วัตถุดิบที่ใช้ในการผลิตบางประเภทอาจไม่เพียงพอต่อความต้องการของตลาดโดยรวม
  และส่งผลให้ราคาวัตถุดิบดังกล่าวมีราคาสูงขึ้นและใช้ระยะเวลาในการจัดหานานขึ้น ดังนั้น
  ในบางขณะหากบริษัทฯ
  ไม่สามารถจัดหาวัตถุดิบมาใช้ในการผลิตได้อย่างเพียงพอตามคำสั่งซื้อของลูกค้า หรือบริษัทฯ
  ต้องจัดซื้อวัตถุดิบในราคาสูงขึ้น อาจทำให้บริษัทฯ
  ต้องเจรจากับลูกค้าเพื่อขอปรับขึ้นราคาขายสินค้าตามต้นทุนที่สูงขึ้นจริง
  และอาจส่งผลต่อความสามารถในการสร้างรายได้ของบริษัทฯ
  โดยเฉพาะในปัจจัยที่ถูกกระทบจากราคาน้ำมันนั้นยังมีผลกระทบต่อเนื่องจากปีก่อน
  ทำให้วัตถุดิบที่มาจากอุตสาหกรรมปิโตรเคมีมีราคาสูงขึ้น
  และคาดการณ์ว่าสภาวะน้ำมันจะยังคงเป็นปัจจัยที่จะกระทบต่อราคาวัตถุดิบต่อไปรวมถึงต้นทุนการขนส่งซึ่งจะไม่สามารถหลีกเลี่ยงได้

  อย่างไรก็ตาม บริษัทฯ
  ได้ตระหนักถึงความสำคัญในการจัดหาวัตถุดิบเป็นอย่างมากโดยให้ความสำคัญทั้งในด้านราคา
  และระยะเวลาในการจัดส่งวัตถุดิบ โดยได้จัดตั้งสำนักงานจัดหาวัตถุดิบขึ้นในหลายประเทศ ได้แก่
  เดนมาร์ก จีน และไทย โดยมีหน่วยงานจัดซื้อกลางที่ประเทศไทย โดยบริษัทฯ
  จะจัดทำรายการวัตถุดิบที่ต้องการใช้ในการผลิตในโครงการต่างๆ
  ให้กับสำนักงานจัดซื้อในประเทศต่างๆ เหล่านั้น และผู้จำหน่ายชิ้นส่วนวัตถุดิบรายอื่นๆ ที่บริษัทฯ
  คาดว่าจะสามารถหาชิ้นส่วนที่ต้องการได้ ทั้งนี้
  การอนุมัติสั่งซื้อวัตถุดิบจะอยู่ในความรับผิดชอบของหน่วยงานจัดซื้อกลางที่ประเทศไทย
  นอกเหนือจากที่บริษัทฯ ได้ทำข้อตกลงกับคู่ค้าในระบบ VMI (Vendor Management
  Inventory) เพื่อการจัดหาวัตถุดิบอีกทางหนึ่ง สำหรับวัตถุดิบบางอย่างที่มีการผลิตอย่างจำกัด
  บริษัทฯ
  ได้มีการสั่งซื้อและจัดเก็บวัตถุดิบเหล่านั้นไว้ล่วงหน้าเพื่อมิให้มีการขาดแคลนเมื่อจะต้องทำการผลิต
  ทั้งนี้ บริษัทฯ ไม่มีการจัดหาวัตถุดิบจากผู้จัดจำหน่ายรายใดมีสัดส่วนเกินร้อยละ 30
  ของต้นทุนขายในระยะเวลา 3 ปีที่ผ่านมา

  1.1.2 ความเสี่ยงจากการพึ่งพิงกลุ่มสินค้าหรือกลุ่มลูกค้า

  บริษัทฯ มีการจำหน่ายผลิตภัณฑ์ประเภทระบบควบคุมอุตสาหกรรมคิดเป็นสัดส่วนร้อยละ 20 ร้อยละ
  42

  ร้อยละ 58 และร้อยละ 58 ของรายได้รวมในปี 2547 ปี 2548 ปี 2549 และปี 2550
  ตามลำดับ และจำหน่ายผลิตภัณฑ์ไปยังกลุ่มลูกค้าตลาดสแกนดิเนเวียคิดเป็นสัดส่วนประมาณร้อยละ
  49 ในระยะเวลา 3 ปีที่ผ่านมา อย่างไรก็ดี บริษัทฯ
  ไม่มีลูกค้ารายใดมีสัดส่วนการจำหน่ายเกินร้อยละ 33 ของรายได้จากการขายในระยะเวลา 3
  ปีที่ผ่านมา

  จากการพึ่งพิงรายได้จากการขายผลิตภัณฑ์ประเภทระบบควบคุมอุตสาหกรรมและกลุ่มลูกค้าตลาดสแกนดิเนเวียในสัดส่วนที่สูง
  อาจเป็นผลให้การดำเนินธุรกิจของบริษัทฯ
  ได้รับผลกระทบจากการลดลงของความต้องการและรูปแบบของสินค้าประเภทระบบควบคุมอุตสาหกรรมและเปลี่ยนแปลงนโยบายทางการค้า
  หรือการหดตัวของภาวะเศรษฐกิจของกลุ่มประเทศสแกนดิเนเวีย

  อย่างไรก็ดี ความต้องการผลิตภัณฑ์ประเภทระบบควบคุมอุตสาหกรรมจัดได้ว่ามีความผันผวนน้อย
  และมีการเปลี่ยนแปลงรูปแบบของสินค้าแบบค่อยเป็นค่อยไป
  หากเปรียบเทียบกับผลิตภัณฑ์ประเภทสินค้าอุปโภคซึ่งบริษัทฯ ไม่มีนโยบายที่จะผลิตผลิตภัณฑ์ดังกล่าว
  นอกจากนี้ บริษัทฯ ได้ติดตามความเคลื่อนไหวของตลาดและกฎระเบียบต่างๆ อยู่เสมอ
  โดยได้รับความร่วมมือเป็นอย่างดีจากลูกค้าในการให้ข้อมูลแก่บริษัทฯ โดยจะเห็นได้ว่าบริษัทฯ
  มีการปรับการผลิตให้สอดคล้องกับข้อกำหนดของคณะกรรมาธิการสหภาพยุโรป
  เรื่องการจำกัดการใช้สารอันตรายบางชนิดในผลิตภัณฑ์ไฟฟ้าและอิเล็กทรอนิกส์ และบริษัทฯ
  พยายามเพิ่มกำลังการผลิตอย่างเหมาะสมโดยได้ลงทุนเพิ่มในโรงงาน 2 และโรงงาน 3
  ในประเทศจีน เพื่อให้บริษัทฯ สามารถรองรับคำสั่งซื้อจากกลุ่มลูกค้าทั้งตลาดสแกนดิเนเวีย
  และตลาดอื่นๆ ได้ ทั้งนี้เพื่อเป็นการเพิ่มและกระจายรายได้ของบริษัทฯ อีกทางหนึ่ง

2.  ความเสี่ยงด้านการเงิน

    1.  ความเสี่ยงจากอัตราแลกเปลี่ยน

  รายได้และต้นทุนขายส่วนใหญ่ของบริษัทฯ เป็นเงินตราต่างประเทศ โดยบริษัทฯ
  มีรายได้ส่วนใหญ่เป็นเงินเหรียญสหรัฐฯ รองลงมาเป็นเงินยูโร และมีค่าใช้จ่ายหลักในการผลิต
  คือ ต้นทุนค่าวัตถุดิบที่เป็นเงินเหรียญสหรัฐฯ
  ซึ่งการผันผวนของอัตราแลกเปลี่ยนอาจจะส่งผลกระทบต่อรายได้และต้นทุนขายของบริษัทฯ
  นอกจากนี้การบันทึทรัพย์สิน
  และหนี้สินที่มีรายการเป็นสกุลเงินตราต่างประเทศจะได้รับผลกระทบจากความผันผวนของอัตราแลกเปลี่ยน
  ซึ่งอาจมีผลให้เกิดกำไรหรือขาดทุนจากอัตราแลกเปลี่ยนเนื่องจากการบันทึกบัญชีได้

  ในปี 2550 บริษัทฯ มีรายได้เป็นเงินเหรียญสหรัฐฯ ประมาณร้อยละ 82 ของรายได้จากการขาย
  และมีรายได้เป็นเงินยูโรประมาณร้อยละ 15 ของรายได้จากการขาย
  และมีต้นทุนวัตถุดิบเป็นเงินเหรียญสหรัฐฯ ประมาณร้อยละ 58 ของต้นทุนขาย ส่งผลให้บริษัทฯ
  สามารถลดความเสี่ยงจากอัตราแลกเปลี่ยนตามธรรมชาติ (Natural Hedge) ได้บางส่วน
  อย่างไรก็ดี บริษัทฯ
  เพิ่มเติมการบริหารความเสี่ยงจากอัตราแลกเปลี่ยนด้วยการใช้สัญญาซื้อขายเงินตราต่างประเทศล่วงหน้า
  (Forward Exchange Contract)
  ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้อีกระดับหนึ่ง
  โดยข้อมูลในงบการเงินของบริษัทฯ ณ สิ้นปี 2550 บริษัทฯ
  มีสัญญาซื้อขายเงินตราต่างประเทศล่วงหน้าในสถานะขายจำนวน 18 ล้านเหรียญสหรัฐฯ ณ
  อัตราแลกเปลี่ยนเท่ากับ 33.5220 – 33.9400 บาท ต่อ 1 เหรียญสหรัฐฯ

  1.2.2 ความเสี่ยงจากการมีผู้ถือหุ้นรายใหญ่ถือหุ้นในบริษัทฯ มากกว่าร้อยละ 50

  ณ วันที่ 28 ธันวาคม 2550 กองทุน Asia Pacific Electronics (BVI) Limited
  ซึ่งเป็นกองทุนในกลุ่ม H&Q Asia Pacific จากประเทศสหรัฐอเมริกา ถือหุ้นในบริษัทฯ
  ผ่านทาง DBS Vickers Securities (Singapore) Pte Ltd ในสัดส่วนร้อยละ 59.34
  ของจำนวนหุ้นที่จำหน่ายได้แล้วทั้งหมด ด้วยสัดส่วนที่มากกว่าร้อยละ 50 จึงทำให้กลุ่ม H&Q Asia
  Pacific
  สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
  หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
  ผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นใหญ่เสนอได้
  อย่างไรก็ดี ผู้ถือหุ้นรายใหญ่จะงดออกเสียงในกรณีอนุมัติเรื่องที่ผู้ถือหุ้นรายใหญ่มีส่วนได้ส่วนเสีย

  1.2.3 ความเสี่ยงจากสัดส่วนการถือหุ้นของผู้ถือหุ้นเดิมลดลง
  เนื่องจากการใช้สิทธิในการซื้อหุ้นสามัญของกรรมการและพนักงาน
  ตามใบสำคัญแสดงสิทธิที่จะซื้อหุ้นสามัญที่เสนอขายให้แก่กรรมการและพนักงานครั้งที่ 4
  และใบสำคัญแสดงสิทธิที่จะซื้อหุ้นสามัญเสนอขายให้แก่ผู้ถือหุ้นเดิม

  ณ วันที่ 31 ธันวาคม 2550 บริษัทฯ
  คงเหลือใบสำคัญแสดงสิทธิที่จะซื้อหุ้นสามัญให้แก่กรรมการและพนักงาน ครั้งที่ 4 (ESOP-4)
  เป็นจำนวน 21,666,670 หน่วย โดยที่ใบสำคัญแสดงสิทธิ 1 หน่วยมีสิทธิที่จะซื้อหุ้นสามัญได้ 1
  หุ้นในราคา 1 บาทต่อหุ้น อีกทั้งมีใบสำคัญแสดงสิทธิที่จะซื้อหุ้นสามัญเสนอขายให้แก่ผู้ถือหุ้นเดิม
  (SVI-W2) เป็นจำนวน 358,728,080 หน่วย โดยที่ใบสำคัญแสดงสิทธิ 1 หน่วย
  มีสิทธิที่จะซื้อหุ้นสามัญได้ 1 หุ้น ในราคา 1 บาท ต่อหุ้น เช่นเดียวกับ ESOP-4

  ทั้งนี้หากกรรมการ พนักงานของบริษัทฯ และผู้ถือหุ้นเดิมที่ถือใบสำคัญแสดงสิทธิครั้งที่ 4 และ
  SVI-W2 ทำการใช้สิทธิในการซื้อหุ้นทั้งหมด
  จะทำให้สิทธิออกเสียงและสัดส่วนการถือหุ้นของผู้ถือหุ้นในปัจจุบันลดลงร้อยละ 20.46
  (คำนวณสัดส่วนการถือหุ้นของผู้ถือหุ้นเดิม
  โดยการรวมจำนวนหุ้นที่แปลงสภาพจากการเสนอขายใบสำคัญแสดงสิทธิในรอบปี 2550)